பல்லா சீனிவாச ராவ்

பல்லா சீனிவாச ராவ் (Palla Srinivasa Rao) ஓர் இந்திய அரசியல்வாதி. இவர் 2014, 2024ஆம் ஆண்டுகளில் தெலுங்கு தேசம் கட்சியின் சார்பாக காஜுவாகாவிலிருந்து ஆந்திரப் பிரதேச சட்டமன்ற உறுப்பினராக தேர்ந்தெடுக்கப்பட்டார். 2024 ஆந்திரப் பிரதேச சட்டமன்றத் தேர்தலில் 95,235 வாக்குகளுடன் மாநிலத்தில் அதிக பெரும்பான்மையுடன் வெற்றி பெற்றார். சூன் 14, 2024 அன்று தெலுங்கு தேசம் கட்சியின் தேசியத் தலைவர் நா. சந்திரபாபு நாயுடுவால் தெலுங்கு தேசம் கட்சியின் ஆந்திரப் பிரதேச மாநிலத் தலைவராக நியமிக்கப்பட்டார். விசாகப்பட்டினம் எஃகு ஆலையை தனியார்மயமாக்குவதற்கு எதிரான தனது தீவிர எதிர்ப்பிற்காக பல்லா சீனிவாச ராவ் நன்கு அறியப்பட்டவர். விசாகப்பட்டின மக்களால் இவர் "மக்கள் தலைவர்" என்று குறிப்பிடப்படுகிறார்.

கல்வி
பல்லா சீனிவாச ராவ் 1995ஆம் ஆண்டு முதுகலை படிப்பினை முடித்துள்ளார். 1998ஆம் ஆண்டு ஆந்திரப் பிரதேசத்தின் விசாகப்பட்டினத்தில் உள்ள ஆந்திரப் பல்கலைக்கழகத்தில் கட்டமைப்பு பொறியியலில் முதுநிலைப் பட்டம் பெற்றார்.

அரசியல் வாழ்க்கை
ராவ், ஓர் அரசியல் குடும்பத்தைச் சேர்ந்தவர். 1994 பொதுத் தேர்தலில், இவரின் தந்தை பல்லா சிம்மாசலம் தெலுங்கு தேசம் கட்சியின் சார்பில் விசாகப்பட்டினம்-2 தொகுதியிலிருந்து சட்டமன்ற உறுப்பினராக இருந்தார்.

2009 தேர்தலில், பல்லா சீனிவாசு, விசாகப்பட்டினம் தொகுதியில் பிரஜா ராச்யம் கட்சியின் வேட்பாளராகப் போட்டியிட்டு குறைந்த வாக்கு வித்தியாசத்தில் தோல்வியடைந்தார்.

பின்னர், இவர் தெலுங்கு தேசம் கட்சியில் சேர்ந்து 2014 தேர்தலில் கஜுவாகா தொகுதியில் போட்டியிட்டார். இத்தேர்தலில் இவர் பெரும்பான்மையுடன் வெற்றி பெற்றார்.

ஜனசேனா தலைவர் பவன் கல்யாணும் இதே தொகுதியில் போட்டியிட்டதால் வாக்குகள் பிரிந்ததால், 2019 தேர்தலில் இதே தொகுதியில் போட்டியிட்டபோது ராவ் தோல்வியடைந்தார். 2019 தேர்தலுக்குப் பிறகு, தெலுங்கு தேசம் கட்சி இவரை விசாகப்பட்டினம் நாடாளுமன்றத் தலைவராக நியமித்தது. விசாகப்பட்டினம் நகரில் கட்சியை வலுப்படுத்தவும், தொண்டர்களை கட்டமைக்கவும் இவர் தொடர்ந்து பாடுபட்டார்.

விசாகப்பட்டினம் எஃகு ஆலை தனியார்மயமாக்கலுக்கு எதிரான போராட்டத்தில் தெலுங்கு தேசம் கட்சியின் சார்பாக இவர் தீவிர பங்கு வகித்தார். இது விசாகப்பட்டினம் நகரத்தின் மையப்பகுதியாகும். பிப்ரவரி 2021இல் 7 நாட்கள் உண்ணாவிரதப் போராட்டம் நடத்தினார். அன்றிலிருந்து விசாகப்பட்டின மக்கள் இவரை மக்கள் தலைவர் என்று அழைக்கத் தொடங்கினர். இவரது சிறந்த முயற்சிகள் 2024 தேர்தலில் பலனளித்தன. சட்டமன்றத் தேர்தலில் இவர் 95,235 வாக்குகள் பெரும்பான்மையுடன் வெற்றி பெற்றார். 

மேற்கோள்கள்

பகுப்பு:ஆந்திரப் பிரதேச சட்டமன்ற உறுப்பினர்கள்